Articolul 3 Membrii familiei (1) O persoană care are drept de ședere și este resortisant al unei părți contractante are dreptul de a fi însoțită de membrii familiei sale. Un lucrător salariat trebuie să dețină, pentru familia sa, o locuință care să corespundă standardului curent pentru lucrătorii salariați naționali din regiunea unde acesta este angajat, însă această dispoziție nu poate conduce la discriminări între lucrătorii salariați naționali și lucrătorii salariați provenind din cealaltă parte contractantă. (2) Următoarele persoane sunt considerate membri ai familiei, indiferent de cetățenie: (a) soțul/soția și descendenții care au mai puțin de 21 de ani sau care se află în întreținerea sa; (b) ascendenții acestuia și cei ai soțului/soției care se află în întreținerea sa; (c) în cazul unui student, soțul/soția sa și copiii aflați în întreținerea sa. Părțile contractante facilitează admiterea oricărui membru al familiei care nu beneficiază de dispozițiile prezentului alineat literele (a), (b) și (c), în cazul în care persoana respectivă se află în întreținerea unui resortisant al unei părți contractante în țara de proveniență sau trăiește în locuința acestuia.